Document ID: 32006R0779

ΚΑΝΟΝΙΣΜΌΣ (ΕΚ) αριθ. 779/2006 ΤΗΣ ΕΠΙΤΡΟΠΉΣ
της 24ης Μαΐου 2006
σχετικά με την τροποποίηση του κανονισμού (ΕΚ) αριθ. 488/2005 για τα τέλη και τα δικαιώματα που εισπράττονται από τον Ευρωπαϊκό Οργανισμό Ασφάλειας της Αεροπορίας
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας (1), και ιδίως το άρθρο 53 παράγραφος 1,
τον κανονισμό (ΕΚ) αριθ. 488/2005 της Επιτροπής, της 21ης Μαρτίου 2005, για τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας (2), και ιδίως το άρθρο 6 παράγραφος 5,
Μετά από διαβουλεύσεις με το διοικητικό συμβούλιο του Ευρωπαϊκού Οργανισμού Ασφάλειας της Αεροπορίας,
Εκτιμώντας τα ακόλουθα:
(1)
Για να ισοσκελισθούν οι συνολικές δαπάνες του Ευρωπαϊκού Οργανισμού Ασφάλειας της Αεροπορίας από την πιστοποίηση με τα γενικά έσοδά του από τα τέλη που εισπράττει, το ύψος των τελών αυτών πρέπει να αναθεωρηθεί με βάση τα οικονομικά αποτελέσματα και προβλέψεις.
(2)
Οι διοικητικές διαδικασίες για την καταβολή των τελών, τις οποίες ακολουθούν ο Ευρωπαϊκός Οργανισμός Ασφάλειας της Αεροπορίας και οι αιτούντες, δεν πρέπει να επιβραδύνουν τις διαδικασίες πιστοποίησης.
(3)
Συνεπώς, είναι αναγκαίο να τροποποιηθεί ανάλογα ο κανονισμός (ΕΚ) αριθ. 488/2005.
(4)
Η επιτροπή που έχει συγκροτηθεί βάσει του άρθρου 54 παράγραφος 1 του κανονισμού (ΕΚ) αριθ. 1592/2002 είναι σύμφωνη με τα μέτρα που προβλέπονται στον παρόντα κανονισμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 488/2005 τροποποιείται ως εξής:
1)
Το άρθρο 2 στοιχείο ζ) τροποποιείται ως εξής:
«ζ)
“έμμεσες δαπάνες”, το μερίδιο των γενικών εξόδων υποδομής, οργάνωσης και διαχείρισης του Οργανισμού που απορρέουν από τη διεξαγωγή των εργασιών πιστοποίησης, καθώς και των εξόδων που προκύπτουν από την εκπόνηση μέρους του υλικού κανονιστικού χαρακτήρα, από τα οποία εξαιρούνται τα άμεσα και τα ειδικά έξοδα·»
2)
Το άρθρο 12 αντικαθίσταται από το ακόλουθο κείμενο:
«Άρθρο 12
1. Τα τέλη καταβάλλονται από τον αιτούντα σε ευρώ.
2. Η έκδοση, η διατήρηση ή η τροποποίηση πιστοποιητικού ή έγκρισης υπόκεινται στην εκ των προτέρων καταβολή όλων των οφειλόμενων τελών, εκτός εάν έχει συμφωνηθεί διαφορετικά μεταξύ του Οργανισμού και του αιτούντος. Σε περίπτωση που τα τέλη δεν καταβληθούν, ο Οργανισμός μπορεί να ανακαλέσει το σχετικό πιστοποιητικό ή τη σχετική έγκριση, αφού προηγουμένως ειδοποιήσει επίσημα τον αιτούντα.
3. Η κλίμακα των τελών που εφαρμόζει ο Οργανισμός, καθώς και ο τρόπος καταβολής τους, κοινοποιούνται στον αιτούντα κατά την κατάθεση της αίτησής του.
4. Για όλες τις εργασίες πιστοποίησης που συνεπάγονται την καταβολή μεταβλητού ποσού, ο αιτών μπορεί να ζητήσει από τον Οργανισμό εκτίμηση του εν λόγω ποσού. Η εκτίμηση τροποποιείται από τον Οργανισμό εάν η εργασία αποδειχθεί απλούστερη ή ταχύτερη από ό,τι είχε αρχικά προβλεφθεί ή, αντίθετα, πιο σύνθετη και χρονοβόρα από ό,τι είχε μπορέσει ευλόγως να προβλέψει ο Οργανισμός.
5. Τα τέλη που συνδέονται με τη διατήρηση των υφισταμένων πιστοποιητικών και εγκρίσεων καταβάλλονται σύμφωνα με χρονοδιάγραμμα που αποφασίζει και κοινοποιεί ο Οργανισμός στους κατόχους των πιστοποιητικών και των εγκρίσεων. Το χρονοδιάγραμμα βασίζεται στις επιθεωρήσεις που διεξάγει ο Οργανισμός προκειμένου να επαληθεύσει τη διατήρηση της ισχύος αυτών των πιστοποιητικών και εγκρίσεων.
6. Εάν, μετά από μια πρώτη εξέταση, ο Οργανισμός αποφασίσει να μη δώσει συνέχεια σε αίτηση, όλα τα τέλη που έχει ήδη εισπράξει επιστρέφονται στον αιτούντα, εκτός από ένα ποσό με το οποίο θα καλυφθούν τα διοικητικά έξοδα εξέτασης της αίτησης. Το ποσό αυτό ισούται με το πάγιο τέλος D που καθορίζεται στο παράρτημα.
7. Εάν ο Οργανισμός διακόψει μια εργασία πιστοποίησης λόγω ανεπαρκών μέσων του αιτούντος ή διότι ο αιτών δεν τηρεί τις υποχρεώσεις που του αναλογούν, ο Οργανισμός ζητεί το υπόλοιπο όλων των οφειλόμενων τελών τη στιγμή που διακόπτει την εργασία του.»
3)
Τα σημεία i), ii), v), vi), x), xii) και xiii) του παραρτήματος τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός τίθεται σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Τα ετήσια τέλη που περιέχει ο πίνακας στο σημείο 3 και τα τέλη επιτήρησης που περιέχουν οι πίνακες στα σημεία 4, 5 και 7 του παραρτήματος ισχύουν από την πρώτη ετήσια οφειλόμενη δόση μετά την έναρξη ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαΐου 2006.

Labels: 7
2
15